***REALIZAREA OBIECTIVELOR ,,NOILOR EDUCAȚII”***

***PRIN PROIECTE ȘI PARTENERIATE EDUCAȚIONALE***

,,Noile educații” s-au constituit ca răspunsuri ale sistemelor educaționale la provocările/imperativele lumii contemporane de natură economică,politică,ecologică,sanitară etc., în anii 1980,la nivelul programelor și a recomandărilor UNESCO.

**Conținuturile specifice,,noilor educații”**

Conținuturile specifice, propuse de ,,noile educații”, sunt integrabile la toate nivelurile, dimensiunile și formele educației.Ele sunt prezentate în termenii unor obiective pedagogice prioritare care vizează:

 - educația relativă la mediu sau educația ecologică;

 - educația pentru schimbare și dezvoltare;

 - educația pentru tehnologie și progres;

 - educația față de mass-media;

 - educația pentru pace și cooperare;

 - educația demografică;

 - educația pentru democrație;

 - educația sanitară;

 - educația economică, casnică, modernă etc.

 ,,Noile educații” sunt adaptabile la nivelul fiecărei dimensiuni a educației,în funcție de particularitățile acestora, dar și de ,,ciclurile vieții” și de condițiile specifice fiecărui sistem educațional.De exemplu, educația ecologică sau educația relativă la mediu poate fi integrată la nivelul educației morale în învățământul primar și gimnazial, a educației intelectuale în învățământul liceal și a educației tehnologice în învățământul profesional.

 Aceste ,,noi educații” reprezintă, de fapt, noi conținuturi specifice reportabile la oricare din cele cinci conținuturi generale de formare-dezvoltare morală, intelectuală,tehnologică, estetică, psihofizică a personalității umane.

 **Integrarea ,,noilor educații” în programele școlare**

Integrarea,,noilor educații” în programele școlare este realizată/realizabilă pe baza a patru demersuri de proiectare a conținutului instruirii:

 - *demersul infuzional*  – abordarea problematicii,,noilor educații” în cadrul unor discipline școlare(de exemplu,problematica educației ecologice este abordată simultan la nivelul biologiei,geografiei,chimiei,fizicii etc., dar și la nivelul educației intelectuale, morale, tehnologice, estetice, igienico-sanitare, fizice);

- *demersul modular* - abordarea,,noilor educații” în cadrul unor discipline școlare, integrate la nivelul unor trepte școlare, dar și la nivelul unor dimensiuni ale educației(de exemplu, educația ecologică abordată ca ,, modul” în cadrul biologiei, în învățământul liceal, cu obiective specifice dimensiunii educației intelectuale);

 - *demersul disciplinar* - abordarea ,,noilor educații” în cadrul unor discipline școlare distincte (de exemplu, educația ecologică apare ca disciplină școlară integrată în planul de învățământ, cu obiective instituționalizate la nivelul programelor școlare);

 - *demersul transdisciplinar* - abordarea ,,noilor educații” la nivelul unor sinteze științifice propuse anual sau semestrial de echipe de profesori(de exemplu, abordarea problemelor globale ale educației ecologice din perspectiva unei echipe formată din profesori de biologie, chimie, fizică, geografie, economie etc., în cadrul unor lecții de sinteză, seminarii etice, dezbateri tematice, concursuri școlare etc.).În cadrul acestui demers un loc important îl ocupă proiectele educaționale realizate în parteneriat cu diferite instituții și organizații guvernamentale care pot fi implicate în derularea acestora.

**Exemple de bune practici**

Astfel, în ceea ce privește educația ecologică, pentru școlarul mic este necesar:să cunoască importanța calității mediului pentru viață; să cunoască relațiile dintre om și mediu; să-și formeze atitudinea de respect față de mediu și să-și dezvolte comportamente responsabile față de acesta.Dragostea copilului față de natură poate fi cultivată/formată la orice vârstă.

*Proiectul educațional,,Eco Școala”* desfășurat la nivel național, în care sunt implicate multe școli, este un cadru propice de formare a unor atitudini și comportamente corecte și responsabile ale copiilor față de mediu și natură.

*Proiectul ,,Educația pentru sănătate”* - își propune ca obiective însușirea și respectarea normelor de igienă personală și de grup; identificarea factorilor de risc și prevenirea influenței lor asupra stării de sănătate; dezvoltarea responsabilității pentru menținerea propriei sănătăți și a membrilor comunității.

*Proiectul ,,Educația civică”* – își propune ca obiective conștientizarea drepturilor omului, respectarea regulilor de bază, a legilor și instituțiilor statului democratic;acționarea pentru eliminarea discriminării de orice fel; integrarea socială și asumarea de roluri și responsabilități în viața socială.

*Proiectul,,Educația prin sport”* – își propune ca obiective promovarea sportului ca model de toleranță și fair-play pentru societate, ca stil de viață, ca un concept moral; eliminarea manifestărilor de violență și rasism; atragerea copiilor provenind din diverse categorii sociale cu un grad mare de risc și reintegrarea lor socială.

 Șirul unor astfel de proiecte care promovează și conduc la realizarea obiectivelor propuse de ,,noile educații”, poate continua și fiecare cadru didactic poate iniția și promova astfel de proiecte care să conducă la formarea completă a personalității fiecărui elev.

 Stanciu Mihai - ,,Reforma conținuturilor învățământului”

 Cadru metodologic, Iași, Editura,,Polirom”,1999

 Văideanu George – ,,Educația la frontiera dintre milenii”,

 București,Editura Politică,1988